SK Úradný vestník Európskej únie C 253/17

Uverejnenie žiadosti o schválenie nepodstatnej zmeny v súlade článkom 53 ods. 2 druhým pododsekom nariadenia (EÚ) č. 1151/2012

(2015/C 253/15)

Európska komisia schválila túto nepodstatnú zmenu v súlade článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade článkom 53 ods. 2 druhým pododsekom nariadenia (EÚ) č. 1151/2012 (2)

„AGLIO DI VOGHIERA“

EÚ č.: IT-PDO-0105-01301 – 19.1.2015

CHOP ( X ) CHZO ( ) ZTŠ ( )

1. Skupina žiadateľov a oprávnený záujem

Consorzio produttori Aglio di Voghiera Via Buozzi n. 12/b 44020 Voghiera (FE) ITALIA Tel. +39 (0)532328046 E-mail: info@agliodivoghiera.it

Predkladateľmi žiadosti je 22 subjektov, ktoré sú členmi konzorcia výrobcov Aglio di Voghiera (Consorzio produttori Aglio di Voghiera) s oprávnením na predloženie žiadosti o zmenu v zmysle článku 13 ods. 1 vyhlášky Ministerstva poľnohospodárskej, potravinárskej a lesníckej politiky č. 12511 zo 14. októbra 2013. Daných 22 subjektov, ktoré sú členmi konzorcia výrobcov, zodpovedá viac ako 51 % kontrolovanej výroby „Aglio di Vogliera“ a viac ako 30 % podnikov zapojených do systému kontroly špecifikácie výroby CHOP „Aglio di Voghiera“

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Opis výrobku — ☐ Dôkaz pôvodu — ☒ Spôsob výroby — ☐ Súvislosť — ☒ Označovanie — ☒ Iné [balenie; aktualizácia odkazov na právne normy]

4. Typy zmien

— ☐ Zmena špecifikácie výrobku, na ktorý sa vzťahuje registrované CHOP alebo CHZO, ktorá sa považuje za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012, v prípade ktorej nie je potrebná zmena uverejneného jednotného dokumentu — ☒ Zmena špecifikácie výrobku, na ktorý sa vzťahuje registrované CHOP alebo CHZO, ktorá sa považuje za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012, v prípade ktorej je potrebná zmena uverejneného jednotného dokumentu — ☐ Zmena špecifikácie výrobku, na ktorý sa vzťahuje registrované CHOP alebo CHZO, ktorá sa považuje za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012, v prípade ktorej sa jednotný dokument (alebo rovnocenný dokument) neuverejnil — ☐ Zmena špecifikácie výrobku, na ktorý sa vzťahuje registrované ZTŠ, ktorá sa považuje za nepodstatnú v súlade s článkom 53 ods. 2 štvrtým pododsekom nariadenia (EÚ) č. 1151/2012

5. Zmena (zmeny)

Spôsob výroby

Striedanie plodín

— Povoľuje sa striedanie s inými plodinami, nielen s obilninami a olejninami, avšak nie s ľaliovitými. Odteraz teda striedanie plodín nie je viazané na obilniny a olejniny. Okrem toho sa výslovne zakazuje pestovať na tej istej ploche ľaliovité rastliny, keďže znižujú úrodnosť pôdy a sú spojené s výskytom patologických organizmov a zvýšeným rastom buriny.

Rozmnožovanie

— Aby sa ľahšie získaval rozmnožovací materiál, povoľuje sa manuálny výber strúčikov z cesnakových cibuliek, ktoré nie sú zviazané do zväzku. Z uvedených dôvodov sa z článku 5 (časť Rozmnožovanie bod A) špecifikácie výroby vypúšťa odkaz na „zväzky cesnaku“.

Obdobie a spôsob výsadby

— Mení sa rozloha pestovateľskej plochy a najmä vzdialenosť medzi riadkami vysadených strúčikov. Namiesto vzdialenosti 20 až 50 cm je odteraz predpísaná vzdialenosť 15 až 60 cm. Táto zmena súvisí s tým, že výsadba a zber sa vykonávajú mechanicky a používané stroje si vyžadujú takúto vzdialenosť. Vďaka menšej vzdialenosti medzi riadkami sa znižuje pravdepodobnosť výskytu buriny a dochádza k zvýšeniu výnosu bez ovplyvnenia kvality výsledného produktu.

— Striedanie plodín na ploche umožňuje zmeniť predpísané množstvo rozmnožovacieho materiálu (max. 1 700 kg/ha namiesto pôvodných 1 300 kg/ha).

Zber

— V špecifikácii sa odteraz uvádzajú kroky, ktoré sa majú uskutočňovať po zbere produktu – triedenie, čistenie, odstraňovanie listov a koreňov. Okrem toho sa upresňuje, že ak sa tieto kroky vykonávajú na produkte „aglio secco“ (suchý cesnak), zníženie hmotnosti výsledného množstva produktu by malo predstavovať aspoň 40 %. Účelom týchto zmien je uviesť jednotlivé kroky spracovateľského procesu (triedenie, čistenie a odstraňovanie listov a koreňov) produktu „Aglio di Voghiera“, ktoré v pôvodnej špecifikácii neboli uvedené, a stanoviť limit odpadu vznikajúceho pri týchto činnostiach porovnaním množstva produktu zozberaného z poľa a množstva produktu určeného na predaj po usušení. Uvedenie tohto rozdielu uľahčí kontroly, keďže je presnejšie definované množstvo sušeného cesnaku získaného z hektára plochy, ako aj množstvo, ktoré sa má uviesť na trh.

— Opravuje sa nepresný text, kde sa pri rôznych spôsoboch sušenia produktu uvádzal nesprávny pojem „regulácia vzduchu“. V skutočnosti ide o „reguláciu vetrania“.

— Maximálny čas sušenia produktu v podmienkach regulovaného vetrania sa zvýšil z 36 na 72 hodín. Touto zmenou sa zohľadňuje skutočnosť, že počas poľnohospodárskeho roka sa pri pestovaní môžu vyskytnúť nezvyčajné poveternostné podmienky (zrážky, vlhkosť atď.), čo má vplyv na jednotlivé vegetatívne fázy a na sušenie produktu na poli, čim vzniká potreba povoliť dlhšie sušenie v podmienkach regulovaného vetrania.

Označovanie a balenie

Vrkôčik

— Vypúšťa sa povinnosť označovania jednotlivých cibuliek a zavádza sa balenie cesnakových vrkôčikov do bielej sieťky vhodne označenej etiketou s logom CHOP. Touto zmenou sa uľahčí distribúcia produktu, keďže sa zaručí jeho integrita a spotrebitelia ho ľahšie spoznajú.

Kusové balenie

— Zavádza sa možnosť balenia jednotlivých cibuliek aj do sieťok s logom CHOP. Táto možnosť balenia sa dopĺňa k možnosti označovania jednotlivých cibuliek etiketami, ktorá sa nachádza v súčasnej špecifikácii.

— V poslednej vete odseku sa dopĺňa možnosť uviesť názov výrobcu alebo jedinečný identifikačný kód výrobcu, ktorý prideľuje kontrolný orgán. Touto zmenou sa vyhovie požiadavkám obchodných reťazcov a zaručí sa vysledovateľnosť produktu.

Obaly

— Vypúšťa sa údaj o hmotnosti balenia s cieľom vyhovieť rôznym požiadavkám distribučných kanálov a konečných spotrebiteľov.

— Z časti „Obaly“ špecifikácie výroby sa vypúšťa odsek, v ktorom sa uvádza, že používané obaly sa musia zatvoriť tak, aby sa obsah nedal vybrať bez ich porušenia. Táto povinnosť je nadbytočná vzhľadom na povinnosti týkajúce sa balenia jednotlivých typov cesnaku (vrkoč, veľký vrkoč, sieťka, vrecko, vrkôčik, jednotlivé cibuľky).

Aktualizácia odkazov na právne normy

— Aktualizuje sa odkaz na právne predpisy Únie. Odkaz na nariadenie (ES) č. 510/2006 sa mení na nariadenie (EÚ) č. 1151/2012.

JEDNOTNÝ DOKUMENT

„AGLIO DI VOGHIERA“

EÚ č.: IT-PDO-0105-01301 – 19.1.2015

CHOP ( X ) CHZO ( )

1. Názov (názvy) [CHOP alebo CHZO]

„Aglio di Voghiera“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu „Aglio di Voghiera“ je určené pre ekotyp cesnaku Aglio di Voghiera. Je to rastlina s rovnomernými, jasnobielymi cibuľkami s ojedinelým ružovým drážkovaním. Šupka pokrývajúca strúčiky má bielu farbu, niekedy s jemne alebo tmavšie ružovým drážkovaním. Cibuľky majú okrúhly, pravidelný a pevný tvar a na mieste, kde sa spájajú s koreňom, sú mierne sploštené. Cibuľka je zložená z rôzneho množstva strúčikov, ktoré sú pevne spojené a z vonkajšej strany charakteristicky zaoblené, vďaka čomu k sebe dokonale priliehajú. Pri uvedení na trh musí „Aglio di Voghiera“ vykazovať tieto vlastnosti: zdravé cibuľky bez stôp hniloby, bez škodcov, čisté, pevné, bez poškodenia spôsobeného mrazom alebo slnečným žiarením, bez vonkajších viditeľných výhonkov, bez nadmernej povrchovej vlhkosti, bez cudzieho zápachu a/alebo chuti. Len cesnak triedy „extra“ (s minimálnym priemerom 45 mm) alebo cesnak triedy I (s minimálnym priemerom 40 mm) možno označiť za CHOP „Aglio di Voghiera“. „Aglio di Voghiera“ sa uvádza na trh v týchto podobách: ČERSTVÝ/ZELENÝ CESNAK: zelené výhonky, pevné pri koreni, vonkajšia suknica cibuľky je stále čerstvá, s bielym alebo slonovinovým sfarbením, prípadne s ružovkastými drážkami a belavými koreňmi; POLOSUCHÝ CESNAK: výhonky nesmú byť úplne suché, majú zelené až belavé sfarbenie, pri koreni sú menej pevné; vonkajšia suknica cibuľky nie je úplne suchá, s bielym alebo slonovinovým sfarbením, prípade ružovkastými drážkami a belavými koreňmi. SUCHÝ CESNAK: suché výhonky s belavým sfarbením a krehkou konzistenciou, vonkajšia suknica cibuľky okolo každého strúčika je úplne suchá, bielo sfarbená cibuľka obsahuje viditeľné strúčiky, korene majú slonovinové sfarbenie.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby sa musia vykonávať v rámci výrobnej oblasti, pretože špecifické vlastnosti cesnaku Aglio di Voghiera sú dané znalosťami výrobcov, typickými klimatickými podmienkami oblasti a druhmi zastúpenej pôdy.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Zelený/čerstvý produkt sa musí uviesť na trh v období odo dňa zberu do piatich dní po ňom, polosuchý produkt v období od 6 do 10 dní po zbere a suchý produkt po 11 dňoch od zberu alebo neskôr. Všetky produkty sa na trh uvádzajú v týchto podobách: TRECCIA: vrkoč z 5 až 18 cibuliek s hmotnosťou od 400 do 900 g, TRECCIA EXTRA: veľký cesnakový vrkoč z 8 až 80 cibuliek s celkovou hmotnosťou od 1 do 5 kg, RETINO: sieťka obsahujúca rôzny počet cibuliek s celkovou hmotnosťou od 100 do 500 g, SACCHI: vrecko obsahujúce rôzny počet cibuliek s celkovou hmotnosťou od 1 do 5 kg, TRECCINA: cesnakový vrkôčik z 3 až 5 cibuliek s hmotnosťou od 150 do 500 g, BULBO SINGOLO: samostatné cibuľky s hmotnosťou od 50 do 100 g. Jednotlivé cibuľky môžu byť zabalené v sieťke s logom CHOP alebo označené etiketou s týmto logom. Výhonky a korene musia byť z jednotlivých cibuliek úplne odstránené.

Balenia sa uvádzajú na trh v sieťkach a prepravkách z dreva, plastu, kartónu, papiera a prírodných rastlinných materiálov. Balenie sa musí vykonávať opatrne, aby pri preprave a nadmernej manipulácii nedošlo k poškodeniu cibuliek a najmä k popraskaniu šupky, čím by vzniklo riziko hniloby a zhoršenia kvality produktu.

3.6. Špecifické pravidlá označovania výrobku, na ktorý sa vzťahuje registrovaný názov

Na každom balení sa musí nachádzať etiketa s názvom „Aglio di Voghiera“, ako aj nápisom DOP, logom Únie a menom/názvom výrobcu alebo jedinečným identifikačným kódom výrobcu prideleným kontrolným orgánom.

Všetky obaly musia čitateľným a nezmazateľným písmom na rovnakej strane obsahovať informácie o spoločnosti, ktorá produkt balila alebo prepravovala. Na baleniach musia byť uvedené tieto údaje: názov „Aglio di Voghiera“, slová „denominazione di origine protetta“ (chránené označenie pôvodu) alebo (väčším písmom ako všetky ostatné údaje na balení) skratka DOP (CHOP) a logo Únie.

Jednotlivo balené kusy sú označené etiketou s názvom „Aglio di Voghiera“, skratkou DOP, logom Únie a menom výrobcu.

Okrúhle logo svetlomodrej farby tvorí symbol strúčika cesnaku, ktorý v polovici pretína písmeno V. Strúčik má základ žltej farby a je tieňovaný jej tmavším odtieňom. V bledomodrom kruhu je čiernym písmom zobrazený šikmý nápis „Aglio di Voghiera“. V hornej časti kruhu sú čiernou farbou uvedené písmená D.O.P. Čiernobielu verziu možno použiť len na reklamné účely; v takom prípade je okrúhle logo obkreslené čiernou čiarou. Pri tlači na etiketu musí logo zaberať tretinu priestoru na etikete.

4. Stručné vymedzenie zemepisnej oblasti

Oblasť produkcie cesnaku „Aglio di Voghiera“ tvoria tieto obce v provincii Ferrara: Voghiera, Masi Torello, Portomaggiore, Argenta a Ferrara.

5. Súvislosť so zemepisnou oblasťou

Cesnak „Aglio di Voghiera“ sa pestuje v nížinnej oblasti v blízkosti ústí a povodí viacerých riek, čo predstavuje ideálnu klímu pre rast tohto produktu. Prevládajú tu ílovité, ílovito-hlinité a hlinité pôdy. Vďaka vysokému obsahu piesku riečneho pôvodu majú tieto pôdy vysokú schopnosť podpovrchového odvodnenia, čo prospieva rastu a vývoju cesnaku a zároveň ho chráni pred rizikom hniloby. V porovnaní s inými nížinnými oblasťami je tunajšie podnebie charakterizované nízkym množstvom zrážok, pričom v jarných mesiacoch sú zrážky bohatšie ako v lete. Vďaka kombinácii horúcich a slnečných letných mesiacov využívaných na zber úrody a vlhkých podmienok typických pre provinciu Ferrara možno cesnak „Aglio di Voghiera“ sušiť postupne a pomaly.

K osobitým vlastnostiam cesnaku „Aglio di Voghiera“ patrí jasnobiela farba, veľké, okrúhle cibuľky pravidelného tvaru s pevne priliehajúcimi strúčikmi a najmä jeho dlhá trvanlivosť. Chemické zloženie predstavuje dokonale vyvážený pomer éterických olejov a zlúčenín síranov, enzýmov, vitamínu B, minerálnych solí a flavonoidov. Ďalšou, nemenej dôležitou vlastnosťou je špecifická genetická identita, ktorá bola dokázaná technikami amplifikácie DNA a ktorá je výsledkom procesu prirodzeného výberu dosiahnutého vďaka metódam selekcie odovzdávaným z generácie na generáciu.

Na vlastnostiach cesnaku „Aglio di Voghiera“ sa nepodieľajú len ľudské faktory, ale aj silné prepojenie s prostredím. Produkt vďačí za svoje typické vlastnosti pôdam, na ktorých sa pestuje. Ílovité, ílovito-hlinité a hlinité pôdy majú v dôsledku obsahu piesku riečneho pôvodu dobrú schopnosť podpovrchového odvodňovania, vďaka čomu sa cibuľky vyznačujú dlhou trvanlivosťou, dobrým rastom, jasnobielou farbou a charakteristickým pravidelným a pevným tvarom. Na vegetatívne rozmnožovanie sa používajú najlepšie strúčiky z cibuľky, čo má za následok dokonalú rovnováhu enzýmov, vitamínov a minerálnych solí, ktorá tomuto cesnaku dodáva špecifickú genetickú identitu. Ako sa už spomenulo, na jedinečnosti cesnaku „Aglio di Voghiera“ sa podieľajú aj ľudské faktory. Boli to ľudia, čo odjakživa venovali osobitnú pozornosť technikám zavlažovania počas výsadby aj zberu a z generácie na generáciu sa neustále zdokonaľovali v ručnom výbere najlepších – t. j. najväčších a najzdravších – cibuliek z predchádzajúcej úrody a ich používaní ako rozmnožovacieho materiálu. Navyše s majstrovskou zručnosťou pripravovali a spracúvali cibuľky do ručne viazaných zväzkov, vrkočov, vrkôčikov a balení jednotlivých cibuliek a v neposlednom rade vymysleli množstvo lahodných receptov. Novšie aj staršie archeologické nálezy zo starovekej oblasti Voghenza potvrdzujú, že toto centrum v delte rieky Pád zohrávalo významnú úlohu prinajmenšom do 7. storočia nášho letopočtu. Na konci stredoveku územie Voghiera nanovo ožilo vďaka rodu d’Este z Ferrary. Počas panovania tohto rodu sa v oblasti podporovalo pestovanie všetkých možných plodín, predovšetkým zeleniny (šalát, bylinky, aromatické rastliny a najmä cesnak). Po odchode rodu d’Este v roku 1598 sa skúsenosti nadobudnuté v poľnohospodárstve nestratili, pretože aj ďalší osvietení vlastníci si uvedomovali hodnotu týchto úrodných pôd pozdĺž vtedajšieho toku rieky Pád, vďaka ktorej tu dodnes možno pestovať vysoko špecializované plodiny ako cesnak.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Správne orgány začali vnútroštátne námietkové konanie uverejnením návrhu na zápis CHOP „Aglio di Voghiera“ v Úradnom vestníku Talianskej republiky č. 271 z 21. novembra 2014.

Úplné znenie špecifikácie výroby je dostupné na webovej lokalite: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (http://www.politicheagricole.it) kliknutím na „Prodotti DOP IGP“ (v pravom hornom rohu obrazovky), potom na „Prodotti DOP IGP STG“ (v ľavej časti obrazovky) a napokon na „Disciplinari di Produzione all’esame dell’UE“.

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.